b'\n_START_ARTICLE_\n\xc5\xa0tefan Ferluga\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem u\xc4\x8ditelji\xc5\xa1\xc4\x8du v Kopru (1879) je nato 37 let do upokojitve 1916 slu\xc5\xbeboval na Op\xc4\x8dinah, od 1904 kot ravnatelj. Bil je u\xc4\x8ditelj preporodne dobe slovenskega \xc5\xa1olstva v tr\xc5\xbea\xc5\xa1ki okolici, ko so svoj razcvet do\xc5\xbeivela slovenska pevska dru\xc5\xa1tva in se je z njimi budila narodna zavest. Bil je izvrsten govornik v vezani in nevezani besedi ter zborovodja pevskega dru\xc5\xa1tva Zvon iz Op\xc4\x8din. Bil je odli\xc4\x8den zborovodja, pevski zbor na Op\xc4\x8dinah je dvignil na visoko kakovostno raven, da so ga hodili poslu\xc5\xa1at tudi od dale\xc4\x8d. Bil je skladatelj cerkvenih in posvetnih pesmi, katerim je v\xc4\x8dasih tudi sam napisal besedilo. V okviru cerkvenih skladb velja omeniti: Tantum ergo, Pange lingua in Litanije Matere bo\xc5\xbeje. Posebno pa je zaslovela njegova Ma\xc5\xa1a za soli, zbor in orgle, ki so jo izvedli tudi z orkestrom.  Z u\xc4\x8diteljem Antonom Grmekom je 1906 ustanovil tr\xc5\xbea\xc5\xa1ko u\xc4\x8diteljsko dru\xc5\xa1tvo ter bil do 13. marca 1914 njegov predsednik in borec za pravice slovenskega \xc5\xa1olstva. Ferluga je bil kot prvi slovenski u\xc4\x8ditelj izvoljen za mestnega svetovalca. Sodeloval pri politi\xc4\x8dnem dru\xc5\xa1tvu Edinost ter je dopisoval v razne liste (Edinost, Juri s pu\xc5\xa1o, Brivec, \xc5\xa0krat in druge).'